ประกันสังคมเตือน "อย่าหลงเชื่อพวกมิจฉาชีพ" แอบอ้างประกันสังคม หลอกขอข้อมูลผู้ประกันตน
นางนิยดา เสนีย์มโนมัย ผู้อำนวยการกองนโยบายและแผนงาน ในฐานะโฆษกสำนักงานประกันสังคม เปิดเผยว่า ขณะนี้พบมิจฉาชีพปลอมแปลงเอกสารทางราชการและปลอมแปลงลายมือชื่อนายบุญสงค์ ทัพชัยยุทธ์ เลขาธิการสำนักงานประกันสังคม เพื่อหลอกให้ผู้ประกันตนกรอกข้อมูลส่วนบุคคล ผ่านเว็บไซต์ปลอมที่ใช้ชื่อและสื่อประชาสัมพันธ์ “คล้าย”เว็บไซต์สำนักงานประกันสังคม http://sso-th.cc เรื่องนี้ สำนักงานประกันสังคมขอชี้แจงว่าประเด็นดังกล่าว เป็นข้อมูลเท็จ ยืนยันไม่ใช่เรื่องจริง ขอให้ผู้ประกันตนอย่าหลงเชื่อเป็นอันขาด ไม่กรอกข้อมูลส่วนบุคคลลงในเว็บดังกล่าว และโปรดระมัดระวัง SMS ปลอม เช่น รับสิทธิ์ตรวจสุขภาพฟรี แจกบัตรเติมน้ำมันฟรี ปล่อยกู้ดอกเบี้ยต่ำและแจกเงินเยียวยา อย่าหลงเชื่อกดลิงก์เข้าไปเด็ดขาด หากผู้ประกันตนพบเห็นเว็บไซต์ปลอม เพจปลอม หรือแพลตฟอร์มออนไลน์ต่างๆ ที่แอบอ้างชื่อสำนักงานประกันสังคมโปรดแจ้งมายังสำนักงานประกันสังคมกรณีผู้ประกันตนได้รับความเสียหาย จากการหลอกลวงของพวกมิจฉาชีพ โฆษกสำนักงานประกันสังคม แนะให้แจ้งความกับตำรวจเพื่อดำเนินคดีตามกฎหมายได้ทันที ขณะเดียวกันทางสำนักงานประกันสังคมให้ฝ่ายกฎหมายดำเนินคดีกับผู้ปลอมเว็บขึ้นมา ทำให้ผู้ประกันตนเกิดความเสียหาย ส่วนช่องทางติดตามข้อมูลข่าวสารที่ถูกต้องจากสำนักงานประกันสังคม ติดตามได้ที่เว็บไซต์ www.sso.go.th หรือไลน์ @ssothai หรือเพจ "สำนักงานประกันสังคม กระทรวงแรงงาน" ซึ่งมีผู้ติดตามกว่า 1.8 ล้านคน เท่านั้น หรือโทรสายด่วนกระทรวงแรงงาน 1506 ตลอด 24 ชั่วโมง ไม่เว้นวันหยุดราชการ